CELEX: 
Language: el
Date: 2021-02-24 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου όσον αφορά τις πρόσθετες πληροφορίες για τους σκοπούς της σύγκλισης των εποπτικών εκθέσεων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               1.1.Γενικό πλαίσιο
            
            
               Ο κανονισμός (EE) 2019/1238 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), θεσπίζει το πλαίσιο για τις συμπληρωματικές ατομικές συνταξιοδοτικές αποταμιεύσεις σε επίπεδο ΕΕ. 
            
            
               Η ΕΕ αντιμετωπίζει το πρόβλημα της δημογραφικής γήρανσης. Το 2060 σε κάθε συνταξιούχο θα αντιστοιχούν κατά μέσο όρο μόνο δύο άτομα σε ενεργό ηλικία, σε σύγκριση με τα τέσσερα που αντιστοιχούν σήμερα. Κατά συνέπεια, παρά τις σημαντικές μεταρρυθμίσεις που πραγματοποιούν πολλά κράτη μέλη της ΕΕ, η βιωσιμότητα και η επάρκεια των συνταξιοδοτικών συστημάτων στα κράτη μέλη αναμένεται να υποστούν αυξανόμενες πιέσεις. Τα κρατικά συνταξιοδοτικά συστήματα, ειδικότερα, υφίστανται ήδη πιέσεις. 
            
            
               Χρειάζονται περισσότερες αποταμιεύσεις για τη συμπλήρωση των συνταξιοδοτικών εισοδημάτων από τα παραδοσιακά κρατικά συνταξιοδοτικά συστήματα μέσω επικουρικών συντάξεων. Για τον σκοπό αυτόν, ο κανονισμός PEPP αποτελεί σημαντικό ορόσημο στην πορεία προς την αντιμετώπιση του συνταξιοδοτικού χάσματος και την εδραίωση μιας πανευρωπαϊκής αγοράς ατομικών συνταξιοδοτικών προϊόντων εντός της Ένωσης Κεφαλαιαγορών.
            
            
               Παρέχει στους καταναλωτές μια πρόσθετη επιλογή αποταμίευσης για τη συνταξιοδότηση. Ο κανονισμός PEPP θέτει τα θεμέλια για μια πανευρωπαϊκή αγορά ατομικών συντάξεων, με την παροχή τυποποιημένων κανόνων για τα βασικά χαρακτηριστικά του προϊόντος, όπως απαιτήσεις διαφάνειας, συμβουλές, επενδυτικοί κανόνες, δικαίωμα αλλαγής λογαριασμού, είδος επενδυτικών επιλογών και είδος πληρωμών. 
            
            
               1.2.Στόχοι
            
            
               Σύμφωνα με τον κανονισμό PEPP, ο παρών κατ’ εξουσιοδότηση κανονισμός αποσκοπεί στην επίτευξη του ακόλουθου στόχου: 
            
            
               1.
                     να συμπληρωθεί ο κανονισμός PEPP με τον προσδιορισμό των πρόσθετων πληροφοριών που αναφέρονται στο άρθρο 40, προκειμένου να διασφαλιστεί, στον κατάλληλο βαθμό, η σύγκλιση των υποβαλλόμενων εποπτικών εκθέσεων.
            
            
               1.3.Νομικό πλαίσιο
            
            
               Η παρούσα πράξη συμπληρώνει τον κανονισμό (ΕΕ) 2019/1238 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), σύμφωνα με τη νομική βάση εξουσιοδότησης που παρέχεται στην Επιτροπή βάσει του άρθρου 40 παράγραφος 9 του εν λόγω κανονισμού. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η παρούσα πράξη βασίζεται στις τεχνικές συμβουλές που παρείχε η Ευρωπαϊκή Αρχή Ασφαλίσεων και Επαγγελματικών Συντάξεων (EIOPA [ΕΑΑΕΣ]), σύμφωνα με το άρθρο 10 παράγραφος 1 του κανονισμού (ΕΕ) αριθ. 1094/2010. Πριν από την υποβολή των τεχνικών συμβουλών στην Επιτροπή, η EIOPA διεξήγαγε ανοικτή δημόσια διαβούλευση από τις 2 Δεκεμβρίου 2019 έως τις 2 Μαρτίου 2020. Πριν από τη δημόσια διαβούλευση, η EIOPA έλαβε κοινές γνωμοδοτήσεις από τις δύο ομάδες συμφεροντούχων της, την ομάδα συμφεροντούχων ασφαλίσεων και αντασφαλίσεων (IRSG) και την ομάδα συμφεροντούχων ταμείων επαγγελματικών συνταξιοδοτικών παροχών (OPSG). Επιπλέον, η EIOPA συγκρότησε συμβουλευτική ομάδα εμπειρογνωμόνων για το PEPP με σκοπό να συζητά πρακτικές πτυχές των ιδεών που έχουν αναπτυχθεί, καθώς και των απόψεων που ανταλλάσσονται με τον ΟΟΣΑ και διακεκριμένους πανεπιστημιακούς στον τομέα των συντάξεων. Στις 24 Φεβρουαρίου 2020 η EIOPA διοργάνωσε δημόσια ακρόαση, στο πλαίσιο της οποίας ζήτησε τη συμβολή των συμφεροντούχων.  Η EIOPA εκπόνησε επίσης ανάλυση κόστους-οφέλους, η οποία συμπεριλήφθηκε στην τελική έκθεση μαζί με το αποτέλεσμα της δημόσιας διαβούλευσης και τις απαντήσεις της EIOPA στους συμφεροντούχους. Η EIOPA απέστειλε την τελική της έκθεση με τεχνικές συμβουλές προς την Επιτροπή στις 14 Αυγούστου 2020. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ 
            
            
               Σκοπός του παρόντος κατ’ εξουσιοδότηση κανονισμού είναι να προσδιοριστούν τα συμπληρωματικά στοιχεία του καθεστώτος PEPP που δεν συνεπάγονται στρατηγικές αποφάσεις ή επιλογές πολιτικής. Τα στοιχεία αυτά συμπληρώνουν το πλαίσιο πολιτικής που προβλέπεται στον κανονισμό (EΕ) 2019/1238 με περισσότερες λεπτομέρειες και διευκρινίσεις όσον αφορά τα στοιχεία που καλύπτονται από την εξουσιοδότηση. 
            
            
               Στο άρθρο 1 προσδιορίζονται οι πρόσθετες πληροφορίες για τη σύγκλιση των εποπτικών εκθέσεων που πρέπει να συγκεντρώνουν οι αρμόδιες αρχές.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 24.2.2021
            
         
         
            
               για τη συμπλήρωση του κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου όσον αφορά τις πρόσθετες πληροφορίες για τους σκοπούς της σύγκλισης των εποπτικών εκθέσεων 
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/1238 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP)
                  1
               , και ιδίως το άρθρο 40 παράγραφος 9 πρώτο εδάφιο,
            
            
               Εκτιμώντας τα ακόλουθα:
            
            
               (1)Οι πάροχοι πανευρωπαϊκού ατομικού συνταξιοδοτικού προϊόντος (PEPP) υπόκεινται σε διάφορες ενωσιακές και εθνικές τομεακές νομοθεσίες στον τομέα των χρηματοοικονομικών υπηρεσιών, καθώς και στις αντίστοιχες τομεακές απαιτήσεις υποβολής εκθέσεων προς τις αρμόδιες αρχές τους, συμπεριλαμβανομένων των ευρωπαϊκών εποπτικών αρχών. Είναι απαραίτητη η υιοθέτηση τυποποιημένης προσέγγισης όσον αφορά τις πληροφορίες που απαιτούνται για τους σκοπούς της εποπτείας επιπροσθέτως των πληροφοριών που παρέχονται βάσει του σχετικού τομεακού δικαίου, προκειμένου να μετριαστεί ο πιθανός κίνδυνος εθνικών αποκλινουσών ουσιαστικών πρόσθετων απαιτήσεων υποβολής εκθέσεων. Η Επιτροπή κάλεσε την Ευρωπαϊκή Αρχή Ασφαλίσεων και Επαγγελματικών Συντάξεων να παράσχει τεχνική καθοδήγηση.
            
            
               (2)Η εξασφάλιση τυποποιημένο συνόλου πληροφοριών είναι απαραίτητη για τη βελτίωση της συγκρισιμότητας και την ενίσχυση της αποδοτικότητας, καθώς και για την αποφυγή της διπλής υποβολής εκθέσεων που συνδέεται με τις τομεακές απαιτήσεις παροχής πληροφοριών.
            
            
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στις πρόσθετες πληροφορίες που αναφέρονται στο άρθρο 40 παράγραφοι 1 έως 5 του κανονισμού (ΕΕ) 2019/1238 περιλαμβάνονται οι ακόλουθες πληροφορίες:
            
            
               α)περιγραφή του συστήματος διαχείρισης κινδύνων του παρόχου PEPP, συμπεριλαμβανομένου του συστήματος διακυβέρνησής του, για τη διαχείριση των κινδύνων που προκύπτουν από προϊόντα PEPP·
            
            
               β)περιγραφή των δραστηριοτήτων που ασκεί ο πάροχος PEPP σε σχέση με τον τομέα στον οποίο δραστηριοποιείται , συμπεριλαμβανομένων του είδους των υλοποιούμενων επενδύσεων και της διαχείρισής τους, αν οι επενδύσεις είναι ενεργές ή παθητικές, αν παρέχονται εγγυήσεις, της εφαρμογής τεχνικών μετριασμού του κινδύνου, του μεγέθους όσον αφορά τις εισφορές και τις αξίες των στοιχείων ενεργητικού, καθώς και ενός καταλόγου που περιλαμβάνει το κράτος μέλος καταγωγής του παρόχου PEPP και τυχόν κρατών μελών υποδοχής του παρόχου PEPP·
            
            
               γ)οι πληροφορίες σχετικά με τις γραπτώς τεκμηριωμένες πολιτικές που οι πάροχοι PEPP πρέπει να εφαρμόζουν για την αντιμετώπιση των σχετικών κινδύνων·
            
            
               δ)πληροφορίες σχετικά με τις αρχές αποτίμησης που εφαρμόζονται για σκοπούς φερεγγυότητας, κατά περίπτωση·
            
            
               ε)επισκόπηση των σχετικών κινδύνων που αφορούν ή συνδέονται με την παροχή PEPP και του τρόπου με τον οποίο ο πάροχος PEPP σκοπεύει να διαχειριστεί αυτούς τους κινδύνους, περιλαμβανομένων, ενδεικτικά, οικονομικών κινδύνων και κινδύνων ρευστότητας, κινδύνων της αγοράς, πιστωτικών κινδύνων, κινδύνων δυσφήμισης και κινδύνων που συνδέονται με περιβαλλοντικούς, κοινωνικούς και σχετικούς με τη διακυβέρνηση παράγοντες·
            
            
               στ)πληροφορίες αναφορικά με την κεφαλαιακή δομή του παρόχου PEPP, συμπεριλαμβανομένων των δεικτών κεφαλαίου και των επιπέδων μόχλευσης·
            
            
               ζ)πληροφορίες σχετικά με τις συμβάσεις που κατέχει ένας πάροχος PEPP ή σχετικά με συμβάσεις που συνάπτονται με τρίτους, συμπεριλαμβανομένων των υποχρεώσεων έναντι των αποταμιευτών PEPP κατά τη φάση αποσυσσώρευσης, ή για την παροχή υπολογαριασμών PEPP.
            
         
         
            
            
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 24.2.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 198 της 25.7.2019, σ. 1.